Na temelju članka 5. stavka 1. točka 6. Zakona o sigurnosti prometa na cestama („Narodne novine“, broj 67/08, 48/10, 74/11, 80/13 i 92/14) i članka 32. stavak 1. točka 4. Statuta Grada Šibenika („Službeni glasnik Grada Šibenika“, broj 8/10, 5/12, i 2/13), uz prethodnu suglasnost Ministarstva unutarnjih poslova - Policijske uprave Šibensko – kninske, broj: 511-13-01/02/3/14 od 23. rujna 2014. godine, Gradsko vijeće Grada Šibenika na 11. sjednici, od 25. rujna 2014. godine, donosi

**ODLUKU**

 **O KORIŠTENJU GRADSKIH PARKIRALIŠTA**

## I.  OSNOVNE ODREDBE

                                                                      **Članak  1.**

Ovom se odlukom određuju parkirališne površine (u daljnjem tekstu: javna parkirališta), organizacija i način naplate parkiranja, te nadzor nad parkiranjem vozila na javnim parkiralištima s naplatom na području Grada Šibenika.

                                              **Članak 2.**

U smislu ove odluke:

* javna parkirališna površina je površina namijenjena isključivo za parkiranje vozila, a koja je uređena kao ulično parkiralište ili izvanulično (zasebno izdvojeno parkiralište);
* javno parkiralište s naplatom (u daljnjem tekstu: javno parkiralište) je uređena i propisno označena ulična ili izdvojena (izvanulična) površina na kojoj je uvedena naplata parkiranja i koja je označena odgovarajućom prometnom signalizacijom te informacijama o parkirališnoj zoni, cijenama parkiranja ovisno o vremenu parkiranja kao i načinu plaćanja parkiranja;
* parkirališno mjesto je dio javne parkirališne površine namijenjene parkiranju jednog vozila i označeno odgovarajućom prometnom signalizacijom;
* parkirališna zona je dio javne parkirališne površine na kojoj je uvedena naplata u određenom dijelu Grada Šibenika;
* vozilo je osobni automobil i drugo motorno vozilo namijenjeno za prijevoz osoba, koje osim sjedala za vozače ima najviše osam sjedala i kojega dopuštena masa ne prelazi 3500 kg i dimenzije odgovaraju propisanim dimenzijama parkirališnih mjesta osobnog automobila;
* korisnik javnog parkirališta ( u daljnjem tekstu: korisnik) je osoba za koju je ovom odlukom određeno da se smatra korisnikom;
* organizator parkiranja je osoba koja obavlja tehničke i organizacijske poslove, naplatu i nadzor nad parkiranjem vozila, te obavlja druge poslove;

**a) Subjekt gospodarenja parkiralištima**

                                              **Članak 3.**

Tehničke i organizacijske poslove, naplatu, nadzor nad parkiranjem vozila, održavanje, te druge poslove na javnim parkiralištima s naplatom povjeravaju se na gospodarenje trgovačkom društvu u vlasništvu Grada Šibenika, osnovanom i registriranom za pružanje usluga parkiranja – Gradskom parkingu d.o.o. za usluge parkiranja Šibenik (u daljnjem tekstu: Organizator parkiranja).

**b) Razvrstavanje parkirališta**

          **Članak 4.**

Javno parkiralište s naplatom može biti stalno ili privremeno, ulično ili izvanulično.

Stalna javna parkirališta s naplatom su parkirališta na kojima se parkiranje naplaćuje tijekom cijele kalendarske godine.

Privremena javna parkirališta s naplatom su parkirališta na kojima se parkiranje naplaćuje tijekom privremene regulacije prometa, određenih manifestacija i slično.

Ulična javna parkirališta s naplatom su parkirališta posebno označena horizontalnom i vertikalnom signalizacijom na kolniku i nogostupu u skladu s propisima o sigurnosti prometa.

Izvanulična (rampom regulirana) javna parkirališta s naplatom su parkirališta koja se nalaze izvan kolnika, a označena su vertikalnom i horizontalnom signalizacijom u skladu s ovom odlukom.

Javna parkirališta s naplatom mogu biti asfaltirana i neasfaltirana.

 **Članak 5.**

Javna parkirališta moraju biti označena prometnom signalizacijom u skladu s propisima o sigurnosti prometa.

Javna parkirališta s naplatom moraju imati oznaku zone, dopuštenog trajanja parkiranja, vremena naplate parkiranja i visinu naknada za parkiranje.

Označavanje parkirališta odgovarajućom vertikalnom i horizontalnom prometnom signalizacijom, te dopunskim oznakama, obavljaju Gradski parking i Upravni odjel za prostorno planiranje i zaštitu okoliša Grada Šibenika.

**Članak 6.**

Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja**.**

Javna parkirališta se razvrstavaju u zone i to: 0. zona, 1. zona, 1.+ (plus) zona, 2. zona, A zona, B zona i Invalidska zona**.**

U 0. zonu razvrstavaju se parkirališta:

-  Obala palih omladinaca,

-  Obala prvoboraca,

- Obala Hrvatske mornarice,

U 1. zonu razvrstavaju se parkirališta:

-  Ulica Kralja Zvonimira (bivša Šarina pekara),

-  Ulica Petra Grubišića,

-  Ulica Vladimira Nazora,

-  **Ulica Draga**

-  Ulica Stjepana Radića (do zgrade Suda),

-  Ulica Karla Vipauca – Istok

-  Ulica Ante Starčevića (sjeverni dio)

- Ulica Ante Starčevića – Vanjski

- Ulica Karla Vipauca – Zapad

- Ulica Stjepana Radića (nasuprot Croatia osiguranja)

- Ulica fra Stjepana Zlatovića

U 1.+ (plus) zonu razvrstava se parkiralište:

-   Ulica Ante Starčevića

U 2. zonu razvrstavaju se parkirališta:

-   Ulica Paška Trlaje i Ulica Ive Zaninovića (Sv. Nediljica),

-   Ulica Put Groblja,

-   Zagrađe,

-  Težačka ulica,

-   Ulica Ante Šupuka (iza Robne kuće "Life" i ispred Tehničke škole)

-   Ulica Vatroslava Lisinskog

-   Kamenarska ulica

-   Ulica Stjepana Radića (Športska dvorana Baldekin)

-   Ulica Stjepana Radića (oko Robne kuće Vidici),

-   Ulica Put Gimanzije

-   Ulica Petra Preradovića

-   Lokalna cesta Solaris -  (privremeno javno parkiralište)

- Ulica Stjepana Radića (nogostup)

- Ulica Stjepana Radića – Plavi neboder

U A zonu razvrstavaju se parkirališta:

- Željeznički kolodvor

- Draga

* - Stjepana Radića – Izgradnja

U B zonu razvrstava se parkiralište:

- Poljana

U invalidsko parkiralište razvrstava se:

-     Ulica Slobodana Macure.

U Sezonsko parkiralište razvrstava se:

- Parkiralište TEF

- Parkiralište bazena u Crnici

Parkirališta iz stavka 3. do 9. ovog članka**,** služe za parkiranje osobnih vozila.

**II. OPĆI** **UVJETI** **UGOVORA** **O** **KORIŠTENJU** **JAVNIH** **PARKIRALIŠTA** **S** **NAPLATOM**

**Članak** **7.**

Zaustavljanjem ili parkiranjem vozila na javnom parkiralištu s naplatom vozač, odnosno vlasnik vozila, sklapa s Organizatorom parkiranja ugovor o korištenju javnog parkirališta s naplatom uz korištenje dnevne parkirališne karte (u daljnjem tekstu: Ugovor o parkiranju uz korištenje dnevne karte) prihvaćajući opće uvjete ugovora o korištenju javnih parkirališta s naplatom propisanih ovom odlukom.

**Članak** **8.**

Ugovorom iz prethodnog članka ove odluke isključuje se čuvanje vozila te odgovornost za oštećenje ili krađu vozila.

**Članak** **9.**

Za korištenje javnih parkirališta s naplatom koristi se dnevna parkirališna karta.

Dnevna parkirališna karta (u daljnjem tekstu: dnevna karta) vrijedi za parkirališnu zonu i za vremensko razdoblje za koju je izdana.

Dnevna karta vrijedi od trenutka izdavanja do istog vremena u prvom slijedećem danu u kojem se naplaćuje parkiranje.

Izgled i sadržaj dnevne karte za korištenje javnih parkirališta s naplatom određuje Organizator parkiranja.

 **Članak** **10.**

Naplata dnevne karte obavlja se naplatom naloga za plaćanje dnevne karte preko žiro računa Organizatora parkiranja ili naplatom dnevne karte na blagajni Organizatora parkiranja.

Naplata dnevne karte putem naloga za plaćanje dnevne karte podrazumijeva preuzimanje tiskane dnevne karte neposredno na parkiralištu na način iz članka 11. stavka 3. ove odluke i plaćanje dnevne karte uplatom na žiro račun Organizatora parkiranja.

Naplata dnevne karte na blagajni Organizatora parkiranja podrazumijeva naplatu dnevne karte na blagajni Organizatora parkiranja, a koja je prethodno preuzeta na parkiralištu ili istodobnu kupnju i preuzimanje tiskane dnevne karte na blagajni Organizatora parkiranja.

**Članak 11.**

Nadzor nad parkiranjem vozila na javnim parkiralištima obavlja ovlaštena osoba Organizatora parkiranja.

Ovlaštene osobe koriste se odgovarajućom tehničkom opremom koja omogućuje evidentiranje mjesta i vremena zaustavljanja, marke, tipa, boje i registarske oznake vozila te nakon proteka vremena tolerancije, zaustavljeni automobil smatra se parkiran, što omogućuje ispisivanje dnevne karte i naloga za plaćanje dnevne karte, a sve u skladu s odredbama općih uvjeta ugovora o korištenju javnih parkirališta s naplatom propisanih ovom odlukom.

Dnevnu kartu i nalog za plaćanje dnevne karte izdaje osoba ovlaštena za nadzor nad parkiranjem. Osoba ovlaštena za nadzor nad parkiranjem dnevnu kartu i nalog za plaćanje dnevne karte pričvršćuje ispod brisača vjetrobranskog stakla vozila ili iste uručuje osobno na zahtjev korisnika parkiranja.

Dostavljanje dnevne karte i naloga za plaćanje dnevne karte na način iz stavka 3. ovoga članka smatra se urednim i kasnije oštećenje ili uništenje istih ne utječe na valjanost dostavljanja te ne odgađa plaćanje dnevne karte.

**Članak** **12.**

Korisnik javnog parkirališta s naplatom koji koristi javno parkiralište prema ugovoru o parkiranju uz korištenje dnevne karte dužan je platiti dnevnu kartu u roku od osam (8) dana od dana izdavanja iste.

**Članak** **13.**

Ako korisnik javnog parkirališta s naplatom ne plati dnevnu kartu u roku iz članka 12.  ove odluke, dužan je, osim iznosa dnevne karte, u daljnjih osam dana, platiti i stvarne troškove te zakonsku zateznu kamatu, na što će ga se u nalogu upozoriti.

Ako korisnik javnog parkirališta s naplatom ne plati u danim rokovima, Organizator parkiranja pokrenut će protiv njega, a u svoje ime i za svoj račun, sudski postupak.

U slučaju iz st.2. ovog članka, ugovara se stvarna i mjesna nadležnost suda u Šibeniku.

**Članak** **14.**

Korisniku javnog parkirališta s naplatom ovom odlukom omogućuje se korištenje javnog parkirališta s naplatom u kraćem vremenskom trajanju parkiranja po povoljnijim uvjetima u pogledu cijene te primjene vremenski ograničenog trajanja parkiranja.

Za korištenje javnih parkirališta s naplatom po povoljnijim uvjetima koristi se  jednosatna ili višesatna parkirališna karta (u daljnjem tekstu: satna karta) uz primjenu vremenski ograničenog trajanja parkiranja.

Satna karta vrijedi za parkirališnu zonu i za vremensko razdoblje za koju je izdana.

Izgled i sadržaj satne karte za korištenje javnih parkirališta s naplatom određuje Organizator parkiranja.

  **Članak 15.**

Korisnik parkirališta 0., 1., 1+(plus) i 2. zone je dužan najkasnije deset minuta nakon dolaska na parkirno mjesto nabaviti satnu kartu i to vrijeme od deset minuta podrazumijeva vrijeme tolerancije, a služi za kraća zaustavljanja ili vrijeme nabavke satne karte.

Naplata satne karte obavlja se ručno i automatski neposredno na parkiralištu, mobilnim telefonom,  preko ovlaštenih prodajnih mjesta ili na blagajni Organizatora parkiran

Ručna naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu od osobe koju ovlasti Organizator parkiranja.

Automatska naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu putem parkirališnog automata.

Naplata satne karte mobilnim telefonom podrazumijeva kupnju parkirališne karte elektroničkim putem. Za plaćeno parkiranje koje je prihvaćeno i evidentirano u informacijskom sustavu Organizatora parkiranja ne izdaje se tiskana parkirališna karta već korisnik zaprima SMS potvrdu o plaćenoj parkirališnoj karti.

Naplata satne karte preko ovlaštenih prodajnih mjesta i na blagajni Organizatora parkiranja podrazumijeva istodobnu kupnju i preuzimanje tiskane parkirališne karte na ovlaštenom prodajnom mjestu ili na blagajni Organizatora parkiranja.

Korisnicima parkirališta A i B zone vrijeme tolerancije podrazumijeva deset minuta od trenutka ulaska na parkiralište, a služi za pronalazak slobodnog parkirnog mjesta ili za kraće zaustavljanje.

Nakon isteka vremena tolerancije, smatra se da je vozilo bilo zaustavljeno ili parkirano sukladno članku 7. ove odluke.

Naplata na izlasku s rampom reguliranog parkirališta podrazumijeva plaćanje satne karte prilikom izlaska vozila s rampom reguliranog parkirališta na naplatnoj kućici kod kontrolora naplatničara, a na osnovu satne karte koju je korisnik parkirališta preuzeo pritiskom na odgovarajuću tipku ulaznog automata prilikom ulaza na rampom regulirano parkiralište.

**Članak 16.**

Za ručnu i automatsku naplatu, naplatu preko ovlaštenih prodajnih mjesta i naplatu na rampom reguliranom parkiralištu se koristi satna parkirališna karta.

Satna karta koja se nabavlja putem automata ili ručne naplate (kupnjom od osobe koju ovlasti organizator parkiranja) mora sadržavati podatke o:

a)      zoni u koju je odnosno parkiralište razvrstano

b)      subjektu gospodarenja parkirališta

c)      nazivu parkirališta

d)      broju automata

e)      serijski broju satne karte

f)        vremenu izdavanja

g)      vremenu trajanja parkiranja

h)      iznosu cijene satne karte

Satna karta koja se nabavlja na ovlaštenim prodajnim mjestima mora sadržavati podatke o:

a) zoni u koju je odnosno parkiralište razvrstano,

b) subjektu gospodarenja parkiralištem,

c) serijskom broju satne karte,

d) iznosu cijene satne karte

e) prostor za popunjavanje parkirne karte (datum i vrijeme početka parkiranja)

Satna karta koja se koristi na rampom reguliranim parkiralištima mora sadržavati podatke o:

a) zoni u koju je odnosno parkiralište razvrstano,

b) subjektu gospodarenja parkiralištem,

c) serijskom broju satne karte,

d) iznosu cijene satne karte,

e) datum i vrijeme početka parkiranja

f) radno vrijeme parkirališta

g) vrijeme naplate

**Članak** **17.**

Korisnik javnog parkirališta s naplatom koji koristi javno parkiralište s naplatom uz korištenje satne karte i vremenskog ograničenja trajanja parkiranja dužan je istaknuti valjanu satnu kartu s unutarnje strane vjetrobranskog stakla vozila ili zaprimiti SMS-potvrdu za plaćeno parkiranje u vremenskom roku od deset( 10) minuta od dolaska korisnika na javno parkirališno mjesto s naplatom.

Valjana satna karta je ona parkirališna karta iz koje je vidljivo da je plaćena:

-         za vremensko razdoblje u kojem se koristi javno parkirališno mjesto s naplatom,

-         za parkirališnu zonu u kojoj se koristi javno parkirališno mjesto s naplatom i

-         u okviru vremenskog ograničenja trajanja parkiranja.

Korisnik parkiranja koji ne postupi sukladno odredbama iz stavka 1. ovog članka, ili čija satna karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 7. ove odluke.

Korisnik parkiranja koji  ne postupi sukladno odredbi iz  članka 15. st.9. u obvezi je podmiriti dvadesetčetverostruki iznos cijene sata parkiranja.

**Članak** **18.**

Korisnikom javnog parkirališta s naplatom koji podliježe plaćanju dnevne karte smatra se vlasnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

Korisnikom se smatra i primatelj leasinga kojemu je vozilo prepušteno na korištenje na temelju pravnog posla leasinga.

**c) Cijena parkiranja i povlašteno parkiranje**

**Članak 19.**

Cijena satne parkirališne karte osobnog vozila za svaki započeti sat parkiranja je:

a)  u 0. zoni:

-od 01. 06. do 30. 09. - 10,00 kuna

- ostatak godine 5,00 kuna

b)  u 1. zoni – 5,00 kuna

c)  u 1.+ zoni – 5,00 kuna

d)  u 2. zoni – 3,00 kune

e) u A zoni:

* - 01. 06. do 30. 09. - 6,00 kuna
* - ostatak godine – 5,00 kuna

f)  u B zoni

* - od 1.06. do 30.09. – 10,00 kuna, s tim da se u vremenu od 24:00 h do 7:00 h plaća samo prvi sat parkiranja
* -  ostatak godine – 5,00 kuna, s tim da se u vremenu od 21:00 h do 7:00 h plaća samo prvi sat parkiranja

g) u Invalidskoj zoni – bez naknade

Cijene dnevne karte za korištenje javnih parkirališta s naplatom iznosi:

h)  u 0. zoni

-od 01. 06. do 30. 09. - 185,00 kuna

- ostatak godine  – 95,00 kuna

i)  u 1. zoni

- od 01. 06. do 30. 09. - 105,00 kuna

- ostatak godine 95,00 kuna

j)  u 1.+ (plus) zoni

- od 01. 06. do 30. 09. - 105,00 kuna

- ostatak godine 95,00 kuna

k)  u 2. Zoni

-od 01.06. do 30. 09. -73,00 kune

- ostatak godine – 67,00 kuna

l)  na Sezonskom parkiralištu:

- osobna vozila – 20,00 kuna

- kamp kućice, kamp vozila i kombi vozila – 50,00 kuna

- putnički autobusi – 75,00 kuna

m) u Invalidskoj zoni – bez naknade

Na parkiralištu 1.+ (plus) zone maksimalno dozvoljeno vrijeme parkiranja vozila ograničeno je na 120 minuta.

**Članak 20.**

U vremenskom razdoblju od 01. 10. do 01. 04. u vremenu od 15:00 do 21:00 sati, na parkiralištu O-te Zone, za cijenu jednog sata parkiranja korisnik parkirališta ostvaruje pravo na dva sata parkiranja, pod uvjetom da je satna parkirna karta kupljena putem parkiranog automata.

U vremenskom razdoblju od 01. 10. do 01. 04. u vremenu od 15:00 sati do 21:00 sati, na parkiralištu B. Zone, za cijenu dva sata parkiranja korisnik parkirališta ostvaruje pravo na tri sata parkiranja, pod uvjetom da se vozilo nalazi na predmetnom parkiralištu neprekidno tri započeta sata.

**Članak 21.**

Za stanare ulica u kojima se naplaćuje parkiranje  te pravne osobe koje imaju sjedište ili poslovne prostore u tim ulicama, mogu se uvesti povlašteni uvjeti parkiranja uz plaćanje mjesečne naknade kako slijedi:

*-  stanari :*

 -    u 0. zoni 90,00 kn

 -    u 1. zoni 90,00 kn

 -    u 2. zoni 70,00 kn

* - u A. Zoni parkiralište Željeznički kolodvora – 100,00 kuna

 *-  pravne osobe:*

 -    u 0. zoni 400,00 kn,

 -    u 1. zoni 400,00 kn,

 -    u 2. zoni 350,00 kn.

Za korištenje javnih parkirališta s naplatom po povlaštenim uvjetima koristi se povlaštena parkirališna karta.

Povlaštena parkirališna karta (u daljnjem tekstu: povlaštena karta) vrijedi za ulicu (parkiralište) i za vremensko razdoblje za koju je izdana.

Izgled i sadržaj povlaštene karte za korištenje javnih parkirališta s naplatom određuje Organizator parkiranja.

Povlaštena parkirna karta u smislu stavka 1. i 2. ovog članka ne podrazumijeva pravo na rezervaciju parkirnog mjesta.

U svrhu kvalitetnijeg rješavanja problema parkiranja vozila stanara, pravo kupnje povlaštene parkirne karte može se proširiti na stanare susjednih ulica predmetnom parkiralištu.

**Članak** **22.**

Pravo na povlaštenu kartu ima fizička osoba (stanar) koja:

-   ima prebivalište ili boravište u ulici u kojoj se naplaćuje parkiranje, što dokazuje osobnom iskaznicom ili uvjerenjem Ministarstva unutarnjih poslova o adresi stanovanja;

-   ima vozilo registrirano na svoje ime, što dokazuje valjanom prometnom dozvolom.

Pravo na povlaštenu kartu ima pravna osoba koja:

-   koristi poslovni prostor u kojoj  se naplaćuje parkiranje, što dokazuje ugovorom o zakupu, odnosno izvatkom iz zemljišnih knjiga o vlasništvu poslovnog prostora;

-   ima vozilo registrirano na ime pravne osobe, što dokazuje valjanom prometnom dozvolom.

Naplata povlaštene karte obavlja se naplatom preko žiro računa Organizatora parkiranja ili istodobnom kupnjom i preuzimanjem povlaštene karte na blagajni Organizatora parkiranja.

Ako korisnik povlaštene karte za vrijeme njenog važenja promijeni vozilo za koje je karta izdana, Organizator parkiranja zamijenit će parkirališnu kartu, na korisnikov zahtjev, novom parkirališnom kartom.

Povlaštena karta vrijedi dok fizička, odnosno pravna osoba ispunjava uvjete iz stavka 1., odnosno 2. ovoga članka.

Osobama iz stavka 1., odnosno 2. ovoga članka  može se izdati povlaštena karta ako su podmirili sve svoje obveze prema Organizatoru parkiranja do dana njezina izdavanja.

**Članak 23.**

Pravo na povlaštenu kartu na parkiralištu A zone pod nazivom Željeznički kolodvor ima fizička osoba (stanar) koja:

* - Ima prebivalište ili boravište u ulici fra. Jerolima Milete i Slobodana Macure i Zrinsko Frankopanske koje se nalaze u neposrednoj blizini odnosnog parkirališta, što dokazuju osobnom iskaznicom ili uvjerenjem Ministarstva unutarnjih poslova o adresi stanovanja;
* - Ima vozilo registrirano na svoje ime, što dokazuje valjanom prometnom dozvolom;

Naplata povlaštene karte obavlja se naplatom preko žiro računa Organizatora parkiranja ili istodobnom kupnjom i preuzimanjem povlaštene karte na blagajni organizatora parkiranja, za razdoblje od najmanje tri mjeseca.

Prilikom prve kupnje povlaštene karte, korisnik snosi troškove magnetne kartice (medija), prema važećem cjeniku Organizatora parkiranja.

Povlaštena karta vrijedi dok fizička osoba ispunjava uvjete iz stavka 1. ovog članka.

Osobama iz stavka 1. ovog članka može se izdati povlaštena karta ako su podmirili sve svoje obveze prema Organizatoru parkiranja do dana njezina izdavanja.

**Članak 24.**

Komercijalna mjesečna parkirna karta je vrsta povlaštene karte (dalje u tekstu: komercijalna karta), koja se izdaje pravnim i fizičkim osobama, neovisno o sjedištu ili poslovnom uredu odnosno prebivalištu ili boravištu, a odnosi se na parkiralište A. Zone- Željeznički kolodvor.

Mjesečna naknada za komercijalnu kartu iz stavka 1. ovog članka iznosi 600,00 kuna.

Prilikom podnošenja zahtjeva za izdavanje komercijalne karte, podnositelj zahtjeva je dužan priložiti:

- za pravne osobe Izvadak iz sudskog registra i prometnu dozvolu vozila;

- za fizičke osobe osobnu iskaznicu i prometnu dozvolu vozila.

Prilikom prve kupnje komercijalne karte, korisnik snosi troškove magnetne kartice (medija) prema važećem cjeniku Organizatora parkiranja.

Naplata komercijalne karte obavlja se naplatom preko žiro-računa Organizatora parkiranja ili slobodnom kupnjom i preuzimanjem komercijalne mjesečne karte na blagajni Organizatora parkiranja, za razdoblje od najmanje dva mjeseca.

Osobama iz stavka 1. može se izdati komercijalna karta ako su podmirili sve svoje obveze prema Organizatoru parkiranja do dana njezina izdavanja.

U slučaju da dođe do određenih promjena u površini predmetnog parkirališta, u smislu smanjivanja istog, Organizator parkiranja može obustaviti izdavanje komercijalne mjesečne parkirne karte.

**Članak 25.**

Organizator parkiranja za parkiralište Željeznički kolodvor (A zona) može izdati maksimalno 50 magnetnih karata uključujući povlaštene karte iz čl. 23. i komercijalne karte iz čl. 24.

**Članak 26.**

Korisnik javnog parkirališta s naplatom ostvaruje pravo korištenja javnog parkirališta s naplatom po povlaštenim uvjetima samo ako ima valjanu povlaštenu kartu.

Valjana povlaštena karta je ona parkirališna karta iz koje je vidljivo da vrijedi:

a)      za vozilo za koje je izdana, tj. za registracijsku oznaku parkiranog vozila,

b)      za vremensko razdoblje u kojem se koristi javno parkirališno mjesto s naplatom i

c)      za ulicu u kojoj se  koristi javno parkirališno mjesto s naplatom.

Korisnik parkiranja čija povlaštena karta nije valjana,  korištenje javnog parkirališta s naplatom ugovara s Organizatorom parkiranja sukladno odredbama članka 7. ove odluke.

**Članak 27.**

Za invalide će se izdavati povlaštene mjesečne ili godišnje parkirne karte, za parkiranje u 2. zoni, po cijeni od 45,00 kn mjesečno.

Osobama iz stavka 1. ovog članka može se izdati povlaštena karta ako su podmirili sve svoje obveze prema Organizatoru parkiranja do dana njezina izdavanja.

**Članak** **28.**

Na svim uličnim javnim parkiralištima s naplatom na posebno obilježenim mjestima rezerviranim za parkiranje vozila osoba s invaliditetom, osobe s invaliditetom koje na vozilu imaju istaknut važeći znak pristupačnosti imaju pravo parkirati bez plaćanja naknade.

Na svim uličnim javnim parkiralištima, koja nisu posebno obilježena kao mjesta rezervirana za parkiranje vozila osoba s invaliditetom, osobe s invaliditetom koje na vozilu imaju istaknuti važeći znak pristupačnosti imaju pravo parkirati bez plaćanje naknade najduže 2 sata u neprekidnom trajanju tijekom jednog dana.

Osoba s invaliditetom može ostvariti pravo iz st. 2. ovog članka ako je uz važeći znak pristupačnosti evidentirana u evidenciji vozila Organizatora parkiranja.

Uz Zahtjev za upis u evidenciju vozila Organizatora parkiranja, osoba s invaliditetom dužna je priložiti važeći znak pristupačnosti ili rješenje o znaku pristupačnosti te prometnu dozvolu vozila.

Naknada za upis u evidenciju vozila Organizatora parkiranja iznosi 30,00 kuna.

**d) Način plaćanja naknade za parkiranje**

**Članak 29.**

Naknada za parkiranje na parkiralištu O. Zone u vremenskom razdoblju od 01. 10. do 31. 05. naplaćuje se od ponedjeljka do subote u vremenu od 7:00 do 21:00 sati.

Naknada za parkiranje na parkiralištima 1. Zone, 1.+ Zone, i 2. Zone, u vremenskom razdoblju od 01. 10. do 31. 05. naplaćuje se radnim danom u vremenu od 7:00 do 21:00 sati, a subotom u vremenu od 7:00 do 14:00 sati.

Naknada za parkiranje u vrijeme ljetne sezone od 01. 06. do 30. 09., na parkiralištima O.Zone, 1.Zone, 1. + Zone i 2.Zone, naplaćuje se od ponedjeljka do nedjelje, uključujući i blagdane, u vremenu od 7:00 do 23:00 sati.

Naknada za parkiranje na parkiralištima A. Zone se naplaćuje u vremenskom razdoblju od 01. 10. do 31. 05. – u vremenu od 7:00 do 21:00 sati, a u vremenskom razdoblju od 01. 06. do 30. 09. – u vremenu od 07:00 do 24:00 sati.

Naknada za parkiranje na parkiralištima B. Zone, tokom cijele godine se naplaćuje svakog dana 24 sata dnevno, uključujući i nedjeljom i državnim blagdanom.

Naknada za parkiranje na Sezonskom parkiralištu naplaćuje se u vremenskom radoblju od 01.06. do 30.09. od 07:00 do 24:00 sati, svakog radnog dana, uključujući nedjelju i državni blagdan.

Gradski parking d.o.o. može odlučiti da se naknada u svim parkirališnim zonama naplaćuje svakog dana uključujući i nedjeljom i državnim blagdanom te može produljiti radno vrijeme naplate ako za svoje poslovanje to ocijeni racionalnim, odnosno korisnim.

**e) Ostala pitanja značajna za korištenje parkirališta**

**Članak 30.**

Na parkiralištima se mora osigurati 3-5% parkirnih mjesta za propisno označena vozila invalida.

**Članak 31.**

Za službena vozila MUP-a i HV ne plaća se naknada za parkiranje.

**Članak 32.**

Gradski parking može, pored povlaštenog parkiranja u smislu ove Odluke, ustanoviti i druge načine povlaštenog parkiranja.

**Članak 33.**

Ovlašćuje se gradonačelnik Grada Šibenika da u slučaju potrebe kvalitetnijeg funkcioniranja prometa u mirovanju privremeno definira nove parkirališne zone ili uključi nova parkirališta u postojeće parkirališne zone, te se istim obvezuje da takvu odluku uputi na prvu sljedeću sjednicu Gradskog vijeća radi njenog usvajanja.

**Članak 34.**

Ako naknadno, nakon ustanovljenja parkirališnih mjesta u smislu ove Odluke, na zakonit način dođe do promjene stanja u prostoru ili do promjene u prometnoj regulativi, uslijed čega na prostoru nekog ustanovljenog parkirnog mjesta parkiranje nije dozvoljeno, u provedbi ove Odluke takvo mjesto neće se smatrati parkirnim mjestom u smislu ove odluke.

**III. PRIJELAZNE** **I** **ZAVRŠNE** **ODREDBE**

**Članak 35.**

Stupanjem na snagu ove odluke prestaje važiti Odluka o korištenju gradskih parkirališta (Službeni glasnik Grada Šibenika, broj 9/09, 9/10,  11/10,  2/11, 3/11, 4/11, 9/11 – pročišćeni tekst, 6/12, 5/13, 7/13, 9/13 i 3/14).

**Članak** **36.**

Ova odluka stupa na snagu osmog dana od objave u "Službenom glasniku Grada Šibenika".

KLASA: 363-02/14-01/574

URBROJ:2182/01-03/1-14-2

Šibenik, 25. rujna 2014.

  GRADSKO VIJEĆE GRADA ŠIBENIKA

 PREDSJEDNIK

 dr.sc. Ivica Poljičak,v.r.